KIRJALLINEN KYSYMYS E-2607/02 esittäjä(t): Graham Watson (ELDR) komissiolle. Euroopan unionin apu Afganistanille.



Virallinen lehti nro 280 E , 21/11/2003 s. 0010 - 0011



KIRJALLINEN KYSYMYS E-2607/02 esittäjä(t): Graham Watson (ELDR) komissiolle (18. syyskuuta 2002) Aihe: Euroopan unionin apu Afganistanille Voiko komissio ilmoittaa, onko Euroopan unionin lupaama 22 miljoonan euron humanitaarinen apu mennyt kokonaisuudessaan perille Afganistaniin? Jos se ei ole vielä mennyt kokonaisuudessaan perille, niin kuinka suuri osa siitä on tähän mennessä mennyt perille? Voiko komissio ilmoittaa, miksi apu on mahdollisesti myöhästynyt, ja missä aikataulussa komissio aikoo toteuttaa lupauksensa? Poul Nielsonin komission puolesta antama vastaus (8. marraskuuta 2002) Humanitaarisen avun toimisto (ECHO) on toistaiseksi tehnyt sitoumukset 63,254 miljoonan euron arvosta. Alustavasti varattu 35 miljoonaa euroa oli selvästi liian vähän. Tämän vuoksi ECHO pyysi rahoituksensa lisäämistä EY:n hätärahastosta. ECHO:lle myönnettiinkin tätä aluetta varten lisää 25 miljoonaa euroa. Äskettäin budjettiviranomaiselle esitettiin toinen pyyntö kokonaismäärärahojen lisäämiseksi 70 miljoonaan euroon. Tämä osoittaa selvästi, että ECHO on käyttänyt reilusti enemmän kuin alueelle alunperin varatut 35 miljoonaa euroa. Tämä johtuu osittain tarpeesta tukea afgaanipakolaisten laajamittaista paluuta kotimaahansa useiden Iranissa ja Pakistanissa vietettyjen vuosien jälkeen. Näistä 63,254 miljoonasta eurosta 45,609 miljoonaa euroa on jo osoitettu kansalaisjärjestöille ja kansainvälisille järjestöille, ja toimet ovat käynnissä. Viimeisin rahoituspäätös, joka koskee 17,645 miljoonaa euroa, on parhaillaan komission hyväksyttävänä. Sitten kun komission hyväksyntä on saatu, sopimukset tehdään nopeasti. Ohessa on lyhyt selostus kustakin tänä vuonna jo tehdystä rahoituspäätöksestä: - Ensimmäinen päätös 17,085 miljoonaa euroa hyväksyttiin 5. huhtikuuta 2002. Hankkeilla pyritään helpottamaan kuivuuden yhä koettelemien huono-osaisten väestöryhmien asemaa sekä vähentämään maan sisäisten hätäsiirtolaisten määrää. Päätöksen tekohetkellä pakolaisten laajamittainen paluu oli jo alkanut, minkä vuoksi ECHO joutui tarjoamaan suojia ja perusterveydenhuoltoa paluun tukemiseksi. Jotkin hankkeet ovat jo melkein päätöksessä, mutta useimmat ovat yhä käynnissä. - Toinen päätös 2,050 miljoonaa euroa hyväksyttiin 26. huhtikuuta 2002 hätäavun antamiseksi Nahreenin alueen tuhonneen maanjäristyksen uhreille. Kaikki tähän liittyvät hankkeet ovat vielä käynnissä. - Kolmas päätös 9,250 miljoonaa euroa hyväksyttiin 11. kesäkuuta 2002. Tällä päätöksellä pyritään tukemaan paluumuuttajien kotiutumista ja integraatiota. Jonkin verran apua on annettu myös uusille afgaanipakolaisille Pakistanissa. Kaikki toimet ovat vielä käynnissä. - Neljäs päätös 0,5 miljoonaa euroa hyväksyttiin 24. heinäkuuta 2002 hätäavun antamiseksi Iranissa sattuneen maanjäristyksen uhreille. Punaisen Ristin kansainvälisen liiton kanssa toteuttavat toimet ovat vielä käynnissä. - Viides päätös 16,724 miljoonaa euroa hyväksyttiin 9. elokuuta 2002. Sen painopisteitä ovat: - avun antaminen kuivuuden koettelemalle väestölle Afganistanissa ja Pakistanissa - pakolaisten tukeminen ennen talvea tarjoamalla suojia ja terveydenhuolto-ohjelmia - apu uusille afgaanipakolaisille Pakistanissa. Toimet ovat hyvässä vauhdissa. Kuudes päätös 17,645 miljoonaa euroa on parhaillaan komission sisäisen kuulemisen asteella ja hyväksyttäneen pian. Arvoisalle parlamentin jäsenelle ja parlamentin sihteeristöön lähetetään taulukko, josta näkyy päätöksen yksityiskohtainen sisältö.